Diari Oficial de la Generalitat Valenciana


Sumari del DOGV 3539, del 15-07-1999 (1999/6314)

ACORD d'1 de juny de 1999, de la Comissió Territorial d'Urbanisme de València, que fa referència a l'expropiació de terrenys pel procediment de taxació conjunta, per a l'ampliació del campus de Vera, al municipi de València.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3539

Data del DOGV
:   15-07-1999

Secció del DOGV
:   V. ALTRES ANUNCIS - F) EXPROPIACIONS

Número del document
:   1999/6314


Data del document
:   01-06-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * València
    * expropiació
    * administració regional

ACORD d'1 de juny de 1999, de la Comissió Territorial d'Urbanisme de València, que fa referència a l'expropiació de terrenys pel procediment de taxació conjunta, per a l'ampliació del campus de Vera, al municipi de València. [1999/S6314]
  
Vist l'expedient tramés per la Universitat Politècnica de València, que fa referència a l'expropiació de terrenys pel procediment de taxació conjunta, per a l'ampliació del campus de Vera, al municipi de València, i de conformitat amb els següents:
  
Antecedents de fet
  
Primer
  
El projecte d'expropiació va ser inicialment aprovat per mitjà de l'Ordre de 4 de febrer de 1998, del conseller de Cultura, Educació i Ciència, en què declarava beneficiària de l'expropiació la Universitat Politècnica de València. La informació pública es va materialitzar pels anuncis en el Boletín Oficial del Estado de 14 d'abril de 1998, en el Butlletí Oficial de la Província de València, de 15 d'abril de 1998, i en els periòdics Las Provincias i Levante de 24 d'abril de 1998, a més de notificar-se individualment a tots i cada un dels que apareixen com a titulars de béns i drets en l'expedient. L'expedient complet entra en el Registre de la Comissió Territorial d'Urbanisme de València amb data 14 de desembre de 1998.
  
Segon
  
La Comissió Territorial d'Urbanisme de València, en la sessió celebrada l'11 de març de 1999, va adoptar l'acord de suspendre l'aprovació de l'expedient de taxació conjunta de l'ampliació del Campus de Vera promogut per la Universitat Politècnica al terme municipal de València, atés que la valoració del sòl, com es tracta de sòl no urbanitzable, s'hauria d'haver realitzat d'acord amb el que estableix l'article 26 de la Llei Estatal sobre Règim del Sòl i Valoracions, aspecte que no es compleix a la vista del contingut de l'expedient i dels informes sectorials emesos.
  
Tercer
  
València té un pla general d'ordenació urbana aprovat definitivament pel conseller d'Obres Públiques, Urbanisme i Transports amb data 28 de desembre de 1988.
  
La present actuació és conseqüència del Pla Especial de Desenvolupament del Sistema d'Equipament Comunitari i Centres Públics de la Universitat Politècnica de València (ampliació campus de Vera'2ª fase), aprovat definitivament pel conseller d'Obres Públiques, Urbanisme i Transports en 1993 i modificat en 1995.
  
Quart
  
L'objecte de l'expedient és l'expropiació pel procediment de taxació conjunta dels sòls ubicats en la zona nord-est del terme municipal de València, i els seus límits més recognoscibles són els següents: al nord, les cotxeres de Ferrocarrils de la Generalitat Valenciana; a l'est, la línia fèrria València'Tarragona; al sud, l'avinguda dels Tarongers i la línia 4 de Ferrocarrils de la Generalitat Valenciana, i a l'oest, la Universitat Politècnica de València.
  
Aquests sòls estan classificats en l'actualitat com a sòl no urbanitzable i qualificats com a sistema general educativocultural i una part com a sistema general de comunicacions.
  
Cinqué
  
Amb data 23 d'abril de 1999, es va rebre en el Registre de la Comissió Territorial d'Urbanisme de València documentació tramesa per la Universitat Politècnica consistent en un informe tècnic, a la vista del qual s'observa que el criteri de valoració adoptat és el relatiu al mètode de comparació amb finques anàlogues, tal com estableix l'article 27 de la Llei 6/1998, sobre Règim del Sòl i Valoracions.
  
Fonaments de dret
  
Primer
  
L'expedient està complet i s'ha tramitat d'acord amb el que estableix l'article 138 i següents del Text Refós de la Llei del Sòl de 1976, per la qual cosa s'han complert les garanties procedimentals exigibles.
  
Segon
  
La valoració del sòl, i atés que es tracta de sòl no urbanitzable, s'ha realitzat d'acord amb el que disposa l'article 26 de la Llei Estatal sobre Règim del Sòl i Valoracions, i s'ha optat en concret pel mètode de comparació amb finques anàlogues.
  
Els motius adduïts es justifiquen en l'existència de transaccions comparatives amb els valors d'altres finques anàlogues; no obstant això, cal indicar que les esmentades transaccions s'han fet amb un únic comprador, la Universitat Politècnica de València, i en altres casos amb un agent expropiador, l'Ajuntament, però sempre actuant com una de les parts l'administració i l'altra part el propietari del sòl. En conseqüència, no pot considerar-se l'existència d'un valor de mercat determinat per un únic comprador com a preu referent de mercat. A més, no es pot establir com a referent ofertes anteriors que bé podien haver estat determinades pel desig de reduir la conflictivitat en els processos o per ser actuacions la suma global de l'operació de les quals no era elevada. Les circumstàncies esmentades poden derivar, directament o indirectament, en una distorsió dels preus de mercat del sòl en la zona, donant una imatge irreal de les expectatives del sòl i del seu valor.
  
En conseqüència, es recomana que en futures actuacions d'expropiació es faça una valoració del sòl en els estrictes termes de la Llei 6/1998, sobre Règim del Sòl i Valoracions, sense que es trobe l'administració indefinidament vinculada per les ofertes de preu efectuades anteriorment i sense ajustar-se als criteris legals avui vigents.
  
Tercer
  
La Comissió Territorial d'Urbanisme de València és l'òrgan competent per a l'aprovació dels expedients d'expropiació pel procediment de taxació conjunta, de conformitat amb el que estableix l'article 138.2 del Text Refós de la Llei del Sòl de 1976 i 10.d del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha dit abans, la Comissió Territorial d'Urbanisme, en la sessió celebrada l'1 de juny de 1999, acorda:
  
1. Aprovar l'expedient de l'ampliació del campus de Vera, tramitat per la Conselleria de Cultura, Educació i Ciència. El beneficiari és la Universitat Politècnica de València, per a l'expropiació de terrenys pel procediment de taxació conjunta.
  
2. Aprovar les valoracions de béns i drets que s'han d'expropiar.
  
3. Declarar la urgent ocupació dels nous béns i drets afectats.
  
Contra la present resolució, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
Així mateix, cal notificar el present acord als interessats titulars de béns i drets que consten en el projecte d'expropiació i adjuntar-hi còpia del full del preu just aprovat i comunicar-los que, en el termini de 20 dies hàbils següents al de la recepció d'aquesta notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establerta en l'expedient aprovat. Si en aquest termini els interessats no formulen oposició a la valoració es considerarà acceptada la que es fixa en l'acte present d'aprovació de l'expedient, i es considera determinat el preu just definitivament i de conformitat. La Comissió traslladarà els fulls de preu just impugnats, juntament amb l'expedient, al Jurat Provincial d'Expropiació Forçosa de València.